# Hvordan skape gode klassemiljøer?

En liten innsats fra alle kan gjøre en stor forskjell i positiv retning for å skape et godt klassemiljø. Et godt klassemiljø er forebyggende mot mobbing og utestenging. Aktiviteter som vennegrupper og sosiale sammenkomster er eksempler på aktiviteter som er med på å bidra til et bedre klassemiljø.

## Vennegrupper i skoletiden

Dette kan være svært verdifullt, særlig i de første årene på skolen. Det anbefales å arrangere disse vennegruppene minst til og med 4. klasse, eller så lenge barna selv vil. Her er det også essensielt at alle stiller opp og arrangerer treff på fritiden, slik at ikke noen barn føler seg utenfor. Et godt råd er å sette opp tidsfrister for når de ulike vennegruppene skal være gjennomført, det setter litt mer press på foreldrene og er lettere å følge opp.

## Foreldrestyrte klassemøter

Her kan foreldrene møtes til litt mer formelle møter, gjerne uten lærer, der man kan etablere felles og akseptable rammebetingelser for barnas adferd i og utenfor skoletiden. Man kan også diskutere felles problemstillinger vedrørende barnas skole- og læringsmiljø.

Foreldrestyre foreldremøter, temaer som kan tas opp, avhengig av alder på klassen:

* Mobbing, både blant elevene, men også lærer – elev
* Bursdagsfeiringer på skolen
* Bursdagsgaver – hvor mye?
* Hva med kaker, søtsaker på arrangementer/skogsturer etc.
* Mobiltelefon- retningslinjer, Snapchat, Facebook, Instagram
* Utetider på kveldstid
* Hva får man se på TV/ikke, hvilke spill får man spille- aldersgrenser
* Hva slags filmer skal man få se hjemme hos hverandre
* Munnbruk- banning, stygt språk, dårlig humor
* Rusmidler/Røyking

Læringssituasjonen i klassen og problemer knyttet til dette

# Tiltaksplan

Forslag til en tiltaksplan for å redusere utfordrende/uønsket atferd. Det er ikke alle tiltak som passer for alle elever, lærere eller skole. Velg det som er gjennomførbart.

En tiltaksplan skal være en beskrivelse av tiltakene. Det er krevende å jobbe med elever som viser en utfordrende atferd, og det er krevende å jobbe frem en endring. Ved å samarbeide med ledelse og andre voksne som er inne i klassen, og ved å skrive ned de konkrete tiltakene som skal prøves ut, økes sjansen for å sikre en faglig kvalitet på arbeidet. For å få frem alle muligheter for tiltak er det viktig at alle voksne som jobber med eleven deltar i et refleksjonsmøte og deltar i drøftingene. Skolens ledelse bør ha ansvar for å rydde tid til et slikt møte og for å lede møtet.

Refleksjonsspørsmål kan være:

* Hva er elevens sterke sider?
* Hva hemmer/fremmer elevens atferd?
* Er det noen/noe som trigger uønsket atferd?
* Hvordan er din beskrivelse av eleven?

|  |  |
| --- | --- |
| **Hva skal gjennomføres** | **Ansvar** |
| Refleksjonsmøte med alle som jobber med eleven er gjennomført | Ledelsen |
| Utviklingsplan er utfylt | Kontaktlærer |
| Treningsopplegg er igangsatt | Kontaktlærer /PPT |
| Klasseledelsestiltak er igangsatt | Kontaktlærer /PPT |
| Avbrekk (pauser) er igangsatt | Kontaktlærer /PPT |
| Forsterket foreldresamarbeid er etablert | Kontaktlærer/ledelse |
| Faglig tilpassing er igangsatt | Kontaktlærer/ledelsen |
| Konsekvenshierarki er utarbeidet | Kontaktlærer/ledelsen |
|  | |
| Plan for samarbeid skole PPT og eventuelt andre instanser (BUP, BVT) er etablert | PPT /Skolen |
| Annet? |  |

# Trening i sosiale ferdigheter:

I en avgrenset periode der eleven trener på spesifikke sosiale ferdigheter, støttet av en lærer og i nært samarbeid med hjemmet og skolens ledelse. Samtale om hva eleven har gjort for å lykkes, og/eller tips om hva eleven må gjøre for å lykkes, MÅ være til stede. Jo flere som kjenner elevens treningsområder og kan gi relevant, spesifikk ros, jo større sannsynlighet er det for at elevens ønskede atferd vil øke.